AIŠKINAMASIS RAŠTAS

Dėl turto panaudos sutarčių nutraukimo šalių sutarimu

 **1. Parengto tarybos sprendimo projekto tikslai ir uždaviniai**

VšĮ Alantos technologijos ir verslo mokykla (toliau – Mokykla) 2017 m. kovo 10 d. raštu Nr. SR-27 „Dėl panaudos sutarties nutraukimo“ informavo, kad nori nutraukti 2009 m. spalio 5 d. turto panaudos sutartį Nr. T6-05 dėl Balninkų mokyklos patalpų, esančių Molėtų r. sav., Balninkų sen., Balninkų mstl., ir 2010 m. rugsėjo 29 d. turto panaudos sutartį Nr. 22-T6 dėl Dubingių pagrindinės mokyklos patalpų, esančių Molėtų r. sav., Dubingių sen., Dubingių k. Šiuo metu Mokykla nevykdo veiklos Balninkų ir Dubingių mokyklų patalpose, todėl minėtos patalpos Mokyklai nereikalingos.

Buvusios Balninkų pagrindinės mokyklos pastatą patikėjimo teise valdo Molėtų rajono savivaldybės administracija, o buvusios Dubingių pagrindinės mokyklos pastatą patikėjimo teise valdo Molėtų r. Giedraičių A. Jaroševičiaus gimnazija. Panaudos sutartys buvo sudarytos 10 metų laikotarpiui. Atsižvelgus į Mokyklos raštą, parengtas sprendimo projektas dėl panaudos sutarčių nutraukimo šalių sutarimu.

Parengto sprendimo projekto tikslas – nutraukti rašytiniu abiejų šalių sutarimu 2009 m. spalio 5 d. turto panaudos sutartį Nr. T6-05 ir 2010 m. rugsėjo 29 d. turto panaudos sutartį Nr. 22-T6.

 **2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas, 18 straipsnio 1 dalis;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 21 punktas.

 **3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – nutraukiamos turto panaudos sutartys, kadangi perduotos patalpos tapo nereikalingos sutartyse nurodytai veiklai vykdyti.

Neigiamų pasekmių nenumatoma.

 **4. Priemonės sprendimui įgyvendinti**

Bus parengti ir pasirašyti susitarimai dėl panaudos sutarčių nutraukimo bei turto perdavimo – priėmimo aktai.

 **5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

 **6. Vykdytojai, įvykdymo terminai**

Molėtų rajono savivaldybės administracija, Molėtų r. Giedraičių A. Jaroševičiaus gimnazija.